CELEX: 52018PC0486
Language: mt
Date: 2018-06-21
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Ungerija biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 21.6.2018
            COM(2018) 486 final
            2018/0260(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lill-Ungerija biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud
                  1
                (“id-Direttiva tal-VAT”), il-Kunsill, li jaġixxi b'mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex jintroduċi miżuri speċjali għal deroga mid-dispożizzjonijiet ta’ dik id-Direttiva sabiex jissimplifika l-proċedura tal-ġbir tal-VAT jew biex jipprevjeni ċerti forom ta' evażjoni jew ta' evitar tat-taxxa.
            
            
               Permezz ta’ ittra rreġistrata mal-Kummissjoni fit-13 ta’ Novembru 2017, l-Ungerija talbet awtorizzazzjoni biex tintroduċi miżura ta’ deroga mill-Artikolu 287 tad-Direttiva tal-VAT li tippermetti l-eżenzjoni mill-VAT ta’ persuni taxxabbli li l-fatturat annwali mhuwiex aktar minn EUR 48 000.
            
            
               B’konformità mal-Artikolu 395(2) tad-Direttiva tal-VAT, permezz ta’ ittri datati s-6 ta’ Frar 2018, il-Kummissjoni infurmat lill-Istati Membri l-oħra bit-talba tal-Ungerija. Permezz ta' ittra datata s-7 ta’ Frar 2018, il-Kummissjoni nnotifikat lill-Ungerija li kellha l-informazzjoni kollha meħtieġa biex tkun tista' tqis it-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Il-Kapitolu 1 tat-Titolu XII tad-Direttiva tal-VAT jippermetti lill-Istati Membri japplikaw skemi speċjali għall-intrapriżi ż-żgħar, inkluża l-possibbiltà tal-eżenzjoni ta’ persuni taxxabbli li l-fatturat annwali tagħhom ma jkunx jaqbeż ċertu livell limitu. Din l-eżenzjoni timplika li persuna taxxabbli ma għandhiex għalfejn tiġbor il-VAT fuq il-provvisti tagħha, u b’konsegwenza ta’ dan, ma tistax tnaqqas il-VAT minn fuq l-inputs tagħha.
            
            
               Skont l-Artikolu 287(12) tad-Direttiva tal-VAT, l-Ungerija tista' teżenta mill-VAT lill-persuni taxxabbli li l-fatturat annwali tagħhom mhuwiex iktar mill-ekwivalenti ta’ EUR 35 000 fil-munita nazzjonali bir-rata tal-konverżjoni fil-jum tal-adeżjoni tagħha. L-Ungerija qed titlob li jiżdied il-livell limitu tal-eżenzjoni minn EUR 35 000 għal EUR 48 000 mill-1 ta’ Jannar 2019. 
            
            
               Skont l-informazzjoni mogħtija mill-Ungerija, iż-żieda fil-livell limitu tal-eżenzjoni minn EUR 35 000 għal EUR 48 000 se jkabbar l-għadd ta’ intrapriżi żgħar li jistgħu jibbenefikaw minn tnaqqis ta’ piżijiet amministrattivi u ta’ spejjeż ta’ konformità. Barra minn hekk, peress li dan il-livell limitu se jkun allinjat ma’ livell limitu ieħor li jikkonċerna t-taxxa fuq id-dħul, l-intrapriżi ż-żgħar se jkunu jistgħu jibbenefikaw minn arranġamenti fiskali kompletament issimplifikati.
            
            
               Meta jitqies li t-tkabbir ekonomiku wassal għal żieda kostanti fid-dħul, iż-żieda fil-livell limitu tal-eżenzjoni personali tista’ tkun iġġustifikata skont l-Ungerija. 
            
            
               Il-persuni taxxabbli li l-fatturat tagħhom ma jaqbiżx il-livell limitu xorta se jkollhom il-possibbiltà li jkunu rreġistrati għal skopijiet ta’ VAT.
            
            
               Meta jitqies li l-Ungerija ġiet awtorizzata teżenta mill-VAT lil persuni taxxabbli li l-fatturat annwali tagħhom ma jaqbiżx il-livell limitu ta’ EUR 35 000 u li evalwat is-sitwazzjoni mill-ġdid, jidher li livell limitu ogħla huwa aċċettabbli. Għalhekk qed jiġi propost li l-Ungerija tingħata l-permess li żżid il-livell limitu tal-eżenzjoni għall-SMEs minn EUR 35 000 sa EUR 48 000 sal-31 ta’ Diċembru 2021 jew sad-data li fiha l-Istati Membri jridu japplikaw kull dispożizzjoni nazzjonali li huma meħtieġa jadottaw f’każ li tiġi adottata direttiva li temenda l-Artikoli 281 sa 294 tad-Direttiva 2006/112/KE li tirregola l-iskema speċjali għall-intrapriżi ż-żgħar.
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               Stati Membri oħra ngħataw derogi simili. Il-Lussemburgu
                  2
                ngħata livell limitu ta' EUR 30 000, il-Polonja
                  3
                u l-Estonja
                  4
                ngħataw livell limitu ta’ EUR 40 000, l-Italja
                  5
                ngħatat livell limitu ta’ EUR 65 000, il-Kroazja
                  6
                ngħatat livell limitu ta’ EUR 45 000, il-Latvja
                  7
                ngħatat livell limitu ta’ EUR 40 000 u r-Rumanija
                  8
                ngħatat livell limitu ta’ EUR 88 500. 
            
            
               Jenħtieġ li d-derogi mid-Direttiva tal-VAT ikunu dejjem limitati fiż-żmien sabiex l-effetti tagħhom ikunu jistgħu jiġu vvalutati. Barra minn hekk, id-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-intrapriżi ż-żgħar bħalissa qed isirilhom rieżami. Kif imħabbar fil-Pjan ta’ Azzjoni dwar il-VAT
                  9
               , u fil-Programm ta’ Ħidma tal-Kummissjoni 2017
                  10
               , dan l-aħħar ġiet ippreżentata l-proposta tal-Kummissjoni dwar l-iskema tal-SMEs
                  11
               .
            
            
               Għalhekk qed jiġi propost li tingħata l-miżura ta’ deroga u ż-żieda fil-livell limitu sal-31 ta’ Diċembru 2021 jew sad-data li minnha l-Istati Membri jridu japplikaw kull dispożizzjoni nazzjonali li huma meħtieġa jadottaw f’każ li tiġi adottata direttiva li temenda l-Artikoli 281 sa 294 tad-Direttiva 2006/112/KE. 
            
            
               •Konsistenza ma’ politiki oħra tal-Unjoni
            
            
               Il-miżura tikkonforma mal-għanijiet tal-Unjoni għan-negozji ż-żgħar, kif stabbiliti fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa”
                  12
                li jistieden lill-Istati Membri biex iqisu l-karatteristiċi speċjali tal-SMEs meta jfasslu l-leġiżlazzjoni u, għaldaqstant, biex jissimplifikaw l-ambjent regolatorju eżistenti.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-amministrazzjoni tat-taxxa.
            
            
               •Għażla tal-istrument
            
            
               L-istrument propost: Deċiżjoni ta' Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jkun qiegħed jaġixxi b'mod unanimu fuq proposta mill-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq billi tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Din il-proposta hija bbażata fuq talba li għamlet l-Ungerija u tirrigwarda biss lil dan l-Istat Membru.
            
            
               •Ġbir u użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill tawtorizza lil-Ungerija biex teżenta mill-VAT lill-persuni taxxabbli li l-fatturat annwali tagħhom ma jaqbiżx EUR 48 000 mill-1 ta’ Jannar 2019. Il-persuni li d-dħul taxxabbli tagħhom ma jaqbiżx il-livell limitu mhux se jkollhom jirreġistraw għal skopijiet ta’ VAT, u għaldaqstant il-piż amministrattiv fuqhom se jitnaqqas b’riżultat tal-miżura, billi huma mhux se jkollhom għalfejn iżommu rekords tal-VAT jew jippreżentaw dikjarazzjoni tal-VAT. 
               
            
            
               Skont l-Ungerija, il-livell limitu ta’ EUR 48 000 mhu se jkollu l-ebda impatt sostanzjali fuq il-ġbir ta’ dħul mill-VAT. Se jaffettwa madwar 32 000 persuna taxxabbli, li jirrappreżentaw 10 % tal-persuni taxxabbli kollha. Jekk kull persuna eliġibbli tgħamel użu mil-livell limitu miżjud, dan se jinvolvi tnaqqis negliġibbli fid-dħul mill-VAT ta’ 0.52-0.65%.
            
            
               4.IMPLIKAZZJONIJIET GĦALL-BAĠIT
            
            
               Il-proposta ma għandhiex implikazzjoni għall-baġit tal-UE għaliex l-Ungerija se twettaq kalkolu ta’ kumpens skont l-Artikolu 6 tar-Regolament tal-Kunsill (KEE, EURATOM) 1553/89.
            
         
         
            
               5.ELEMENTI OĦRA
            
            
               Il-proposta tinkludi klawżola ta’ estinzjoni.
            
            
               2018/0260 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lill-Ungerija biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  13
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Skont il-punt (12) tal-Artikolu 287 tad-Direttiva 2006/112/KE, l-Ungerija tista' teżenta mit-taxxa fuq il-valur miżjud (VAT) lill-persuni taxxabbli li l-fatturat annwali tagħhom ma jaqbiżx l-ekwivalenti ta' EUR 35 000 fil-munita nazzjonali bir-rata tal-kambju fil-jum tal-adeżjoni tagħha.
            
            
               (2)Permezz ta’ ittra rreġistrata mal-Kummissjoni fit-13 ta’ Novembru 2017, l-Ungerija talbet awtorizzazzjoni biex tintroduċi miżura speċjali li tidderoga mill-punt (12) tal-Artikolu 287 tad-Direttiva 2006/112/KE sabiex iżżid il-livell limitu tal-eżenzjoni għal EUR 48 000. Permezz ta’ dik il-miżura speċjali, dawk il-persuni taxxabbli se jkunu eżentati minn ċerti obbligi jew mill-obbligi kollha fir-rigward tal-VAT, imsemmija fil-Kapitoli 2 sa 6 tat-Titolu XI tad-Direttiva 2006/112/KE.
            
            
               (3)Il-livell limitu ogħla għall-iskema speċjali għall-intrapriżi ż-żgħar li hemm stabbilit fl-Artikoli 281 sa 294 tad-Direttiva 2006/112/KE huwa miżura ta’ simplifikazzjoni billi dan jista’ jnaqqas l-obbligi tal-VAT tal-intrapriżi ż-żgħar b’mod sinifikanti.
            
            
               (4)F'konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra, bit-talba tal-Ungerija, permezz ta' ittri datati s-6 ta' Frar 2018. Permezz ta' ittra datata s-7 ta’ Frar 2018, il-Kummissjoni nnotifikat lill-Ungerija li kellha l-informazzjoni kollha meħtieġa biex tkun tista' tqis it-talba.
            
            
               (5)Id-deroga mitluba hija skont l-għanijiet tal-Komunikazzjoni tal-Kummissjoni tal-25 ta’ Ġunju 2008, “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa”.
                  14
               
            
            
               (6)B’kunsiderazzjoni għall-aspettattivi tal-Ungerija li ladarba jiżdied il-livell limitu se jkun hemm tnaqqis fl-obbligi tal-VAT u dan se jirriżulta fi tnaqqis tal-piżijiet amministrattivi u tal-ispejjeż ta’ konformità għall-intrapriżi ż-żgħar, jenħtieġ li l-Ungerija tkun awtorizzata tapplika l-miżura speċjali għal perjodu limitat. L-iskema speċjali għall-intrapriżi ż-żgħar hija fakultattiva, u għalhekk persuni taxxabbli xorta waħda se jkunu jistgħu jagħżlu arranġamenti normali tal-VAT. 
            
            
               (7)Minħabba li l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-intrapriżi ż-żgħar huma soġġetti għal rieżami, jista’ jkun li qabel ma jiskadi l-perjodu ta’ validità tad-deroga fil-31 ta’ Diċermbru 2021, tidħol fis-seħħ direttiva li temenda dawn l-artikoli. Jekk jiġri dan, din id-Deċiżjoni jenħtieġ li tieqaf tapplika.
            
            
               (8)Abbażi tal-informazzjoni mogħtija mill-Ungerija, il-livell limitu miżjud se jkollu biss impatt negliġibbli fuq l-ammont ġenerali ta’ dħul mit-taxxa tal-Ungerija miġbur fl-istadju finali tal-konsum.
            
            
               (9)Id-deroga ma għandha l-ebda impatt fuq ir-riżorsi proprji tal-Unjoni li jakkumulaw mit-taxxa fuq il-valur miżjud minħabba li l-Ungerija se twettaq kalkolu ta’ kumpens skont l-Artikolu 6 tar-Regolament tal-Kunsill (KEE EURATOM) Nru 1553/89
                  15
               ,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Permezz ta' deroga mill-punt (12) tal-Artikolu 287 tad-Direttiva 2006/112/KE, l-Ungerija hija awtorizzata li teżenta mill-VAT persuni taxxabbli li d-dħul annwali tagħhom mhuwiex ogħla mill-ekwivalenti ta' EUR 48 000 fil-munita nazzjonali bir-rata tal-konverżjoni fil-jum tal-adeżjoni tagħha. 
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2019 sal-aktar data bikrija minn dawn iż-żewġ dati li ġejjin:
            
            
               (a)
                     il-31 ta' Diċembru 2021
            
            
               (b)
                     id-data li fiha l-Istati Membri jridu japplikaw kwalunkwe dispożizzjoni nazzjonali li huma meħtieġa jadottaw f’każ li tiġi adottata direttiva li temenda l-Artikoli 281 sa 294 tad-Direttiva 2006/112/KE li tirregola l-iskema speċjali għall-intrapriżi ż-żgħar.
            
            
               Artikolu 3
            
            
               Din id-Deċiżjoni hija indirizzata lill-Ungerija. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        Id-Deċiżjoni ta’ Implimentazzjoni tal-Kunsill (UE) 2017/319 tal-21 ta’ Frar 2017 li temenda d-Deċiżjoni ta’ Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 47, 24.2.2017, p. 7). 
               
               
                  
                     (3)
                  
                        Id-Deċiżjoni ta' Implimentazzjoni tal-Kunsill (UE) 2016/2090 tal-21 ta' Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 324, 30.11.2016, p. 7).
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2017/563 tal-21 ta’ Marzu 2017 li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 80, 25.3.2017, p. 33).
               
               
                  
                     (5)
                  
                        Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li temenda d-Deċiżjoni ta’ Implimentazzjoni 2013/678/UE li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (6)
                  
                        Id-Deċiżjoni ta’ Implimentazzjoni tal-Kunsill (UE) 2017/1768 tal-25 ta’ Settembru 2017 li tawtorizza lir-Repubblika tal-Kroazja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 250, 28.9.2017, p. 71).
               
               
                  
                     (7)
                  
                        Id-Deċiżjoni ta' Implimentazzjoni tal-Kunsill (UE) 2017/2408 tat-18 ta' Diċembru 2017 li tawtorizza lir-Repubblika tal-Latvja biex tapplika miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 342, 21.12.2017, p. 8).
               
               
                  
                     (8)
                  
                        Id-Deċiżjoni ta' Implimentazzjoni tal-Kunsill (UE) 2017/1855 tal-10 ta' Ottubru 2017 li tawtorizza lir-Rumanija tapplika miżura speċjali ta' deroga għall-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 265, 14.10.2017, p. 19).
               
               
                  
                     (9)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (10)
                  
                        Il-Programm ta’ Ħidma tal-Kummissjoni tal-2017 - It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final.
               
               
                  
                     (11)
                  
                        Il-Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud rigward l-iskema speċjali għall-impriżi ż-żgħar, 18.1.2018, COM(2018) 21 final.
               
               
                  
                     (12)
                  
                        COM(2008)394 tal-25 ta' Ġunju 2008.
               
               
                  
                     (13)
                  
                        ĠU 347, 11.12.2006, p. 1.
               
               
                  
                     (14)
                  
                        Il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa, Brussell, 25.6.2008, COM(2008)394 final. 
               
               
                  
                     (15)
                  
                        Ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).